VIROZA RESPIRATORIE ȘI GRIPA


Atât virozele respiratorii cât și gripa sunt infecții localizate la nivelul tractului respirator, fiind provocate de virusuri. Acestea sunt mai frecvente in sezonul rece, afectând anual milioane de persoane.
Virozele respiratorii sunt localizate în special la nivelul tractului respirator superior, cu precădere afectând mucoasa rinofaringiană, în timp ce gripa afectează atât tractul respirator superior cât și cel inferior. Aceasta asociază semne sistemice de boală precum febră, frisoane și mioartralgii, spre deosebire de viroza respiratorie care nu prezintă aceste simptome.
Receptivitatea este generală, orice persoană putând să contacteze boală. Cele mai susceptibile persoane fiind cele care frecventează colectivități, cum ar fi școala, facultatea și serviciul. 
Atât gripa cât și viroza respiratorie sunt provocate de virusuri. Gripa sezonieră are ca etiologie cele 3 tipuri de virusuri gripale ( A, B, C) cu multiple tulpini, în timp ce în etiologia virozei respiratorii sunt implicate peste 200 de virusuri, cu precădere rinovirusurile.
În ceea ce privește debutul bolii, gripa are o perioada de incubație scurtă, în medie de 48 de ore, având un debut brusc manifestat prin simptome severe precum febra înaltă ( temperatura: 39-40 gr. C), astenie fizică marcată și frisoane ( senzație de frig permanentă), cefalee intensă ( durere de cap), precum și mioartralgii ( dureri articulare și musculare), ulterior la 2-3 zile de la debutul bolii pacientul prezentând tuse care este inițial seacă și ulterior productivă, aceasta putând să persiste până la câteva săptămâni.
În cazul virozei respiratorii, debutul este unul treptat, cu simptome ușoare precum fatigabilitate ( senzație de oboseală), rinoree apoasă sau, din contră,  obstrucție nazală ( nas înfundat) , odinofagie și disfagie ( durere la inghițirea alimentelor), disfonie ( răgușeală) și congestie conjunctivală. ( înroșirea zonei albe a ochiului).
Deși simptomele par similare, există câteva elemente distinctive între cele două entități patologice, gripa dând manifestări mai severe și fiind și cea care poate da complicații serioase, prin afectarea întregului organism, în timp ce în cadrul virozei respiratorii simptomele sunt localizate, fapt care determină un disconfort moderat.
Viroza respiratorie este autolimitată, cu simptome care durează între 5 și 10 zile. În general această patologie nu asociază complicații, însă în cazul în care o persoană prezintă persistența febrei pentru o durată mai lungă de timp, este necesară prezentarea la medic, întrucât cel mai probabil acest lucru semnifică o suprainfecție bacteriană. În cazul acestora, cel mai frecvent vor fi implicate bacterii ce prezintă tropism pentru tractul respirator , dintre care amintim Streptococcus pneumoniae, Haemophilus influenzae, Moraxella catarrhalis și Staphylococcus aureus.
În ceea ce privește gripa, aceasta asociază mult mai frecvent complicații, mai ales în rândul persoanelor vulnerabile precum copiii mici și vârstnicii, dintre acestea cea mai frecventă fiind pneumonia. Un alt risc pe care îl asociază gripa este legat de decompensarea patologiilor metabolice ( diabet zaharat), cardiovasculare ( insuficiență cardiacă, hipertensiune arterială) și pulmonară ( astm bronșic, bronhopneumopatie cronică obstructivă) la persoanele care prezintă aceste comorbidități, fapt care va duce inclusiv la prelungirea duratei de spitalizare.
Atât gripa cât și viroza respiratorie sunt infecții virale, fapt care face ca tratamentul cu antibiotice să fie inutil în acest caz. În cazul virozei respiratorii, tratamentul este unul simptomatic, fiind vizate ameliorarea durerii, a febrei și a rinoreei sau a obstrucției nazale, în timp ce, în cazul gripei, pe langă medicația simptomatică se pot asocia antivirale specifice. Prescripția acestora se face doar de către medic ( medicul de familie sau infecționist).
În cazul în care se suspectează suprainfecția bacteriană a acestora, este necesară prezentarea de urgență la medic pentru un diagnostic corect și pentru a putea fi prescrisă medicație, care în acest caz este reprezentată de antibiotice. 
Deși în cadrul gripei, susceptibilitatea este generală, anumite grupuri de persoane necesită atenție sporită.
Sugarii și copiii mici prezintă risc crescut pentru complicațiile precum deshidratarea sau pneumonia, întrucât aceștia nu au un sistem imunitar complet dezvoltat.
Persoanele în vârstă ( > 65 ani) sau cele care asociază comorbidități riscă să aibă o evoluție a gripei mai severă sau să asocieze complicații grave, acest lucru fiind explicat prin faptul că o dată cu vârsta imunitatea scade.
O altă categorie aflată la risc este reprezentată de femeile gravide, întrucât acestea prezintă deasemenea imunitatea scăzută.
Cea mai bună metodă de prevenție în cazul gripei este vaccinarea care este recomandată tuturor persoanelor dar în mod special persoanelor în vârstă sau celor cu comorbidități. Faptul că cele 3 virusuri gripale prezintă multiple tulpini, explică motivul pentru care vaccinurile necesită actualizare anuală, acestea fiind astfel create încât să ofere protecție împotriva tulpinilor circulante din sezonul respectiv. În cazul virozelor respiratorii, nu se poate realiza un vaccin dat fiind faptul că sunt aproximativ 200 de virusuri implicate.
Pe lângă vaccinare, este necesară respectarea măsurilor de protecție nespecifice precum spălărea pe mâini cu apă și săpun, evitarea contactului cu persoanele care prezintă semne de boală sau purtarea măștii de protecție în prezența acestor persoane.
În sezonul rece este recomandat consumul crescut de fructe și legume cu conținut crescut de vitamina C, aceasta având rol în creșterea imunității. Deasemenea hidratarea corespunzătoare și odihna suficientă vin în completarea măsurilor de protecție nespecifice.
